laion/Wikipedia-Exotic huggingface dataset:
סולטיאם

סולטיאם היא תרופה ממשפחת הסולפונאמידים ומעכבי אנזימים. משתמשים בה כתרופה אנטי-אפילפטית. סולטיאם סונתזה לראשונה במעבדות באייר (Bayer AG) באמצע שנות ה-50 ושווקה בשם אוספולוט (Ospolot) באירופה ובשווקים אחרים בתחילת שנות ה-20. היא לא נרשמה, מעולם, כתרופה מורשית בארצות הברית. המותג הועבר ב־1993 לחברת דסיטין (Desitin GmbH) והתרופה נמכרת בכמה מדינות אירופיות, בישראל, יפן ואוסטרליה. סולטיאם התבססה כתרופת קו שני בטיפול בפרכוסים אפילפטיים חלקיים בשנות ה-60 וה-70 והשתמשו בה, לעיתים קרובות, יחד עם פניטואין. נראה היה שאפילפסיה של אונה רקתית היא המגיבה בצורה הטובה ביותר לסולטיאם. התעוררו ספקות אם יש לסולטיאם תכונות נוגדות פרכוסים אינהרנטיות. אחרי שגילו את יכולתה של סולטיאם להעלות את הרמות בדם של פניטואין, הניחו שסולטיאם תפעל רק בצירוף עם פניטואין. ממצא זה יחד עם התוצאות המעורפלות של המחקר בארצות הברית גרמו לירידה מהירה בשימוש בסולטיאם. רק ב־1988 גילה הנוירולוג הגרמני הרמן דוזה (Hermann Doose) את ההשפעות הספציפית של התרופה על אפילפסיות שפירות מוקדיות בילדות. היום היא התרופה הראשונה לטיפול באפילפסיות שפירות מוקדיות בילדות, למשל אפילפסיה רולנדית שפירה בארצות דוברות גרמנית ובישראל. יש עניין מחודש בסולטיאם לטיפול בתסמונות אחרות כמו תסמונת וסט ובסוגים אחרים של אפילפסיות עמידות לתרופות. בתחילה השתמשו בסולטיאם לטיפול בפרכוסים חלקיים. באוסטרליה היא רשומה כתרופה לטיפול בהפרעות התנהגותיות השורות לאפילפסיה: הפרעת קשב, ריכוז והיפראקטיביות, אפילפסיה של האונה הרקתית, מיוקלונוס, פרכוס טוני-קלוני ובפרכוסים חלקיים. בניגוד לסולפונמידים אחרים אין לה פעילות אנטיביוטית. תופעות הלוואי השכיחות ביותר הן: אטקסיה (חוסר קואורדינציה של הגפיים), נמלול בפנים ובגפיים, יתר-נשימה (עלייה בקצב הנשימה או בעומקה). תופעות לוואי פחות שכיחות כוללות סחרחורת, פריחה, תסמונת סטיבנס-ג'ונסון, בחילה, אובדן משקל, לאוקופניה, כאב ראש, דיכאון, ריור, כאב מוגבר, נדודי שינה, סטטוס אפילפטיקוס. דווחו על הפרעות במטבוליזם של סידן וויטמין D אחרי שימוש ארוך טווח. סולטיאם הנלקחת יחד עם פרימידון עלולה לגרום לתופעות לוואי חמורות. בין השאר תגובות פסיכוטיות. הוכח שהוספה של סולטיאם לטיפול בפניטואין גרמה להגדלה של רמת הפניטואים בדם. סולטיאם יכולה גם להגדיל את רמת הפנוברביטל בדם. אין לצרוך אלכוהול בזמן הטיפול. מינון יתר עלול לגרום להקאה, תת-לחץ דם, ורטיגו, אטקסיה, חמצת (מצב של ריכוז גבוה של חומצה בדם). מדיה וקבצים בנושא סולטיאם בוויקישיתוף סולטיאם באתר אינפומד HANSEN, J. M., KRISTENSEN, M. and SKOVSTED, L. (1968), Sulthiame (Ospolot®) as Inhibitor of Diphenylhydantoin Metabolism. Epilepsia, 9: 17–22. doi: 10.1111/j.1528-1157.1968.tb04954.x Green JR et al. Sulthiame: Evaluation as an anticonvulsant. Epilepsia 1974;15:329-49. PMID 4386877 Doose H et al. Benign partial epilepsy - treatment with sulthiame. Dev Med Child Neurol 1988;30:683-4. PMID 2906619 Wohlrab G. Epilepsiebehandlung im Kindes- und Jugendalter: Kontinuität und Wandel. Epileptologie 2003;20:25-30. Koepp MJ et al. Sulthiame in adults with refractory epilepsy and learning disability: an open trial. Epilepsy Res 2002;50:277-82. PMID 12200218 Pharmalab Pty Ltd. Product Information Ospolot (Sulthiame). הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
יריב קריגר

יריב קריגר (נולד ב-20 ביוני 1958) הוא אלוף-משנה במילואים בצה"ל, שירת כמפקד גדוד 12 (ברק) וכמפקד עוצבת הגולן. קריגר הוא בוגר הפנימייה הצבאית לפיקוד בתל אביב. עם גיוסו לצה"ל בשנת 1976 שובץ קריגר בחטיבת גולני. בגולני עבר קריגר מסלול הכשרה כלוחם, קורס מ"כים חי"ר וקורס קציני חי"ר. עם סיום הקורס שב לחטיבה ושימש כמפקד מחלקה. בהמשך שימש כמפקד פלוגה בגדוד 51 (הבוקעים הראשון), ונפצע במהלך מבצע מוביל, פשיטה על יעדי מחבלים בדרום לבנון. לאחר מכן פרש מצה"ל אולם כעבור שבע שנים שב לשירות ושימש כמפקד גדוד 12 (ברק) והוביל אותו בעת הלחימה בדרום לבנון. בהמשך שימש כמפקד בסיס האימונים החטיבתי של חטיבת גולני וכסגן מפקד החטיבה. לאחר מכן פיקד על עוצבת הגולן. בשנים 1996-1998 שימש מפקד חטיבת אפרים. בשנים 2004-2000 פיקד על חטיבת אלכסנדרוני ושימש מפקד מגמת "ברק" במכללה הבין-זרועית לפיקוד ולמטה. תמר טרבלסי-חדד, תופעה: נוטשים את הקריירה כדי להפוך למורים, באתר ynet, 23 באוקטובר 2005. יריב קריגר, באתר "בהשקט ובבטחה". אמיר אורן, הרשות השנייה, באתר הארץ, 10 במאי 2002. דוד גרין, עלה על הרכבת, "רוח צוות" ביטאון ארגון גמלאי צה"ל, גיליון 104, ‏ מרץ 2013, עמוד 17. משה (צ'יקו) תמיר, מלחמה ללא אות, הוצאת מערכות - משרד הביטחון, 2005, עמוד 67. עירית רוזנבלום, "עם גולני על גבול ארץ החזבאללה", הארץ, ‏ 23.04.1995. אביחי בקר, ידידותי לסביבה, הארץ, ‏ 17.07.1998, כפי שהועלה באתר פרש. ערך זה הוא קצרמר בנושא קציני צה"ל. אתם מוזמנים לתרום לוויקיפדיה ולהרחיב אותו.
צפריר בן זאב

צפריר בן זאב (נולד בשנת 1962) הוא קצין בצה"ל בדימוס בדרגת אלוף-משנה, אשר פיקד בעבר על חטיבת אלכסנדרוני. עם גיוסו לצה"ל בשנת 1980 שובץ בחטיבת גולני. בן זאב עבר את הגיבוש ליחידות החטיבתיות והתקבל לפלחה"ן גולני. בגולני עבר מסלול הכשרה כלוחם, קורס מ"כים חי"ר ולחם במלחמת לבנון הראשונה, בין היתר בקרב על הבופור. בהמשך השלים קורס קציני חי"ר. עם סיום הקורס שב לחטיבה ושימש כמפקד מחלקה ומפקד פלוגה. לאחר מכן שימש כמפקד פלחה"ן גולני והוביל אותה בלחימה בדרום לבנון. במהלך תפקידו כמפקד הפלחה"ן, שימש בן זאב במבצע כחול וחום כסגנו של מפקד המבצע אמיר מי-טל שכיהן אז כמפקד גדוד 12. בהמשך שימש כסגן מפקד גדוד 13 (גדעון) בתקופת גדי איזנקוט. בהמשך מונה למפקד גדוד 51. בשנים 1994–1995 שימש מפקד גדוד דקל ולאחר מכן מונה לסגן מפקד חטיבת גולני. בשנים 1997–2000 פיקד על חטיבת אלכסנדרוני ובמקביל פיקד על בא"פ לכיש. לאחר מכן שימש כמדריך קורס מג"דים וכמדריך בכיר במכללה הבין-זרועית לפיקוד ולמטה. בנוסף שימש בשנים 2002–2005 כמנהל לחימה בעוצבת הגליל. בשנת 2005 פרש מצה"ל. בן זאב הוא בעל תואר ראשון בלימודים כלליים מטעם אוניברסיטת תל אביב ותואר שני במדע המדינה מטעם אוניברסיטת חיפה. וכן תואר ראשון במשפטים ממכללת שערי משפט. הוא עורך דין ומשמש בהתנדבות כיו"ר עמותת אוורסט, ליזמות עסקית לנוער בסיכון בכפר סבא וכחבר הוועד המנהל של עמותת גולני. בן זאב נשוי ואב לשניים. צפריר בן-זאב (1988), באתר גדוד הסיור של חטיבת גולני. אהוד ערן, "תמצית געגוע - סיפורו של ארז גרשטיין והמלחמה בלבנון", ידיעות ספרים, 2007, עמוד 106. אמיר בוחבוט‏, המועמד מספר 1, באתר וואלה, 23 באוקטובר 2014. סרן יוסף (יוסי) אוחנה, באתר "יזכור" של משרד הביטחון ערך זה הוא קצרמר בנושא קציני צה"ל. אתם מוזמנים לתרום לוויקיפדיה ולהרחיב אותו.
קצב רענון

קצב רענון או תדר ריענון הוא קצב הצגת ההפריימים במסך. טכנולוגיות התצוגה מתבססות על העובדה שרצף של תמונות סטטיות המוקרנות בזו אחר זו יוצרות אשליה של תנועה בעין האדם. תדר רענון גבוה גורם לתנועה יותר חלקה ולריצוד פחוּת, ואילו תדר רענון נמוך גורם למסך לרצד יותר ולהפריע יותר לעיניים. בחירה בהגדרה גבוהה מדי עבור הצג עשויה להפוך את התצוגה לבלתי ניתנת לשימוש ולגרום נזק לחומרה, ואילו בחירה נמוכה מדי תגרום לתנועה יותר מקוטעת על פני המסך. קצב הרענון המקובל במסכי מחשב הוא 60 הרץ. קצב רענון גבוה יותר משמש בעיקר לצורך משחקי וידאו, היות שהוא מאפשר תנועה חלקה ותגובה מהירה יותר. מכיוון שהזרחן מאיר רק לזמן קצר, צריכים התותחים להפציץ כל הזמן את רשת הצל, כך שהרשת עלולה להתחמם ולהתעוות עקב כך, ולגרום לכתמי צבע על המסך. לכן, יש צורך לרענן את נקודות האור כל הזמן, כדי שלא ייעלמו. הקרן עוברת באופן סדרתי שורה אחר שורה משמאל לימין (אופקי) ומלמעלה למטה (אנכי), חוזרת לנקודת ההתחלה, וחוזר חלילה כך שנראה כאילו המסך מאיר כל הזמן. תדר הריענון קובע את מספר המחזורים של הקרן על פני כל המסך בשנייה. במסכים מודרניים שאינם CRT, בעיית הריצוד אינה קיימת. CRT קצב רענון משתנה הרץ
אליפות וימבלדון 1889

אליפות וימבלדון 1889 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-1 ביולי והסתיימה ב-13 ביולי. תוכנית התחרות כללה תחרויות גברים, תחרויות נשים ותחרות זוגות גברים. זו הייתה תחרות נוספת בה האחים רנשו הפגינו את יכולתם. התחרות נערכה בשני שלבים. בשלב הראשון המתחרים חולקו ל-2 בתים. מנצח של השלב הראשון היה מקבל זכות להתמודד מול מנצח אליפות וימבלדון 1888 על התואר. לתחרות מתמודדים נרשמו 24 טניסאים. ויליאם רנשו היה המנצח של שלב המתמודדים וכעת היה עליו להתחרות מול אחיו ארנסט, זוכה האליפות ב-1888. המשחק בין האחים הסתיים בניצחון של ויליאם ב-4 מערכות. בכך הוא זכה בתואר השביעי שלו בתחרות גברים. בתחרות הנשים השתתפו 6 טניסאיות. הטניסאיות התחרו על הזכות להיפגש במשחק האחרון עם מנצחת אליפות וימבלדון 1888. כמו בשנה הקודמת בלאנש בינגלי (היליארד) ניצחה בשלב זה. מכיוון שלוטי דוד לא התייצבה למשחק, בלאנש בינגלי הוכתרה בתואר האלופה. בתחרות הזוגות השתתפו 9 זוגות שהתחרו על הזכות להתמודד על התואר במשחק נגד האחים רנשו, מנצחי אליפות וימבלדון 1888. הזוג הבריטי ארנסט ליוויס/ג'ורג' היליארד ניצחו בתחרות המתמודדים אך הפסידו לאחים רנשו ב-5 מערכות. האתר הרשמי של אליפות וימבלדון תוצאות משחקי גברים תוצאות משחקי זוגות תוצאות משחקי נשים
צבי גרמן

צבי גרמן (1917 - 15 באוגוסט 2007) היה לוחם ההגנה וקצין צה"ל, פיקד על גדוד 32, על חטיבת אלכסנדרוני ועל חטיבת כרמלי במלחמת העצמאות. גרמן נולד בקרמניץ (כיום באוקראינה), עלה עם משפחתו לארץ ישראל ב-1924 ולמד בכפר הנוער בן שמן. ב-1933 הצטרף לארגון ההגנה, ב-1936 הצטרף לנוטרות, היה חבר בפו"ש ומשומרי מחצבות מגדל צדק. עם הקמת פלגות הלילה המיוחדות של אורד צ'ארלס וינגייט, נקרא גרמן למפקדתו של יצחק שדה, בה הוצע לו להתנדב לשרת ביחידה, הוא נסע לעין חרוד, והיה מהבולטים בלוחמיה. ב-1939 סיים קורס מדריכים ראשיים של ההגנה והצטרף למנגנון הקבע של הארגון. הוא שירת בלשכת ההדרכה והיה מהמדריכים הראשיים בארגון ובין השאר פיקד על קורסי מ"כים. במלחמת העצמאות הקים את גדוד 32 בחטיבת אלכסנדרוני, בהמשך שירת כקצין המבצעים של החטיבה ובאוגוסט 1948 מונה למפקדה. בנובמבר 1948 מונה למפקד חטיבת כרמלי. לאחר המלחמה נותר בשירות הקבע בצה"ל, שירת כראש מטה פיקוד המרכז וכמפקד מחוז חיפה. פיקד על מצעד צה"ל ביום העצמאות בירושלים ב-1951 ובעפולה ב-1955. לאחר שחרורו עבד במשרד האוצר, והיה ממונה על המשק והשירותים במשרדי הממשלה בשנים 1966 עד 1970. לאחר מכן עבד במשרד הבריאות. התגורר עם רעייתו זהבה ברמת השרון, והיה אב לשתי בנות, זמירה והמוזיקאית יעל גרמן. חלק מן הערכים על הדרכה ב"הגנה" אצל מרדכי נאור בלקסיקון כח המגן – ההגנה, תל אביב: משרד הביטחון – ההוצאה לאור, 1992. אורי דרומי, המפקד של אריק שרון, באתר הארץ, 21 באוגוסט 2007 הכיתה הראשונה יוצאת לקרב, מעריב, 26 במאי 1950 עשרות הפצצות יערכו בתמרון הג"א בחיפה, דבר, 7 במרץ 1956 בחירת עובדים בכירים בשירות המדינה, הצופה, 22 בספטמבר 1967
אליפות וימבלדון 1888

אליפות וימבלדון 1888 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-9 ביולי והסתיימה ב-16 ביולי. תוכנית התחרות כללה תחרויות גברים, תחרויות נשים ותחרות זוגות גברים. ויליאם רנשו חזר להתחרות לאחר הפסקה שנגרמה על ידי מרפק טניס. התחרות נערכה בשני שלבים. בשלב הראשון חולקו המתחרים ל-2 בתים. המנצח של השלב הראשון היה מקבל זכות להתמודד מול מנצח אליפות וימבלדון 1887 על התואר. לתחרות נרשמו 24 טניסאים. ויליאם רנשו הודח בשלב רבע גמר. מנצח שלב המתמודדים היה אחיו, ארנסט רנשו, שנפגש עם הרברט לאופורד וניצח אותו ב-3 מערכות. בכך חזר התואר לנציג משפחת רנשו. בתחרות הנשים השתתפו 6 טניסאיות. הטניסאיות התחרו על הזכות להיפגש במשחק האחרון עם מנצחת אליפות וימבלדון 1887. בלאנש בינגלי (היליארד) ניצחה בשלב המתמודדות אך הפסידה ללוטי דוד ב-2 מערכות. כך לוטי דוד זכתה בתואר השני ברציפות. בתחרות הזוגות השתתפו 12 זוגות שהתחרו על הזכות להתמודד על התואר במשחק נגד מנצחי אליפות וימבלדון 1887. האחים רנשו ניצחו את כול המתחרים ובמשחק נגד אלופי 1887 ניצחו ב-5 מערכות. האתר הרשמי של אליפות וימבלדון תוצאות משחקי גברים תוצאות משחקי זוגות תוצאות משחקי נשים
שלומית בת דברי

שְׁלֹמִית בַּת-דִּבְרִי היא דמות מקראית הנזכרת בספר ויקרא, פרק כ"ד, פסוק י"א (בפרשת אמור). שלמית הייתה בת לשבט דן ואימו של המקלל, אותו ילדה מאיש מצרי. השם שְׁלֹמִית נגזר משלום או שלם. במדרש ויקרא רבה (לב, ה) דרשו כי הייתה פטפטנית ואומרת שלום לכל אחד ומכאן בא שמה שְׁלֹמִית: - ”דהות פטטא בשלמא שלם לך שלם לכון”, מפטפטת בדברים, שואלת בשלום הכל (רש"י לספר ויקרא, פרק כ"ד, פסוק י"א). ייתכן גם כי השם נגזר מלשון בריאות ושלימות., אך יש הסוברים כי השם שְׁלֹמִית הוא שם זר. הרש"ר הירש מסביר את הצורך בהזכרת שם האם ובדרכו תולה את האשמה בחטא קללת ה' של הבן על האם: ”באותו זמן הייתה זו האישה היחידה בישראל, שעברה עבירה: משום כך קיבלה את הציון המעציב להיות נזכרת בתורה הנצחית. רק משחטא בנה, נזכר שמה. שכן בעצם החטא הזה מתגלה התוצאה הקשה של קלקלתה המוסרית. אלמלא קִלקלה, הרי אותה התפרצות שפלה של נוולות לא יהודית, לא הייתה הופכת מציאות בישראל. פלצות הזוועה על חטא הבן ראתה באם, בשלמית, את הגורמת למעשה.” רש"י בפירושו מביא מבט קצת שונה, אך גם הוא בדבריו, תולה את התנהגות הבן בסביבה החברתית שגדל: ”וְשֵׁם אִמּוֹ שְׁלֹמִית בַּת־דִּבְרִי - שבחן של ישראל, שפרסמה הכתוב לזו. רוצה לומר, שהיא לבדה הייתה זונה. שְׁלֹמִית - דהות פטפטה שלם עלך שלם עלך שלם עליכון מפטפטת בדברים שואלת בשלום הכל. בַּת־דִּבְרִי- דברנית הייתה מדברת עם כל אדם לפיכך קלקלה. לְמַטֵּה־דָן - מגיד שהרשע גורם גנאי לו גנאי לאביו גנאי לשבטו כיוצא בו (שמות ל"א) אהליאב בן אחיסמך למטה דן שבח לו שבח לאביו שבח לשבטו.” גם מדרש תנחומא תולה את האשם באם: ” וירא איש מצרי מכה איש עברי' מי היה איש מצרי? אביו של מגדף... 'מכה איש עברי' (זה) - בעלה של שלומית בת דברי. כיצד? היה אותו נוגש עשוי (אחראי) על מאה ועשרים אנשים והיה מוציא אותם למלאכתם לקריאת הגבר, ומתוך שהיה רגיל להוציאם, היה נכנס ויוצא לבתיהם. ראה לשלומית בת דברי שהיתה יפת תואר שלמה מכל מום, נתן עיניו בה עמד בשעת קריאת הגבר והוציאו מביתו, וחזר אותו מצרי ובא על אשתו והיא סבורה שהוא בעלה. חזר בעלה מצא המצרי יוצא מביתו שאל אותה, ואמר שמא נגע בך? אמרה לו 'הן, וסבורה הייתי שאתה הוא'. כיון שידע הנוגש שהרגיש בדבר, חזר לעבודת פרך והיה מכה אותו. ראה משה ברוח הקודש מה עשה באשתו והיאך היה מכהו, אמר 'לא דייך שענית את אשתו אלא אתה מכהו', כעס על המצרי... 'ויך את המצרי” . רוחמה וייס, ילד רע של אמא, באתר ynet, 6 במאי 2011 יהודה אדרי, נשים בתנ"ך ובאספקלריית חז"ל, קריית גת, דני ספרים, 2009. עמ' 274. אברהם מלמט, ישראל בתקופת המקרא, ירושלים, מוסד ביאליק, 1983, עמ' 208.
מנקין

האם התכוונתם ל... אישים: אלן מנקן – מלחין יהודי אמריקאי אריק מנקין – כדורסלן עבר אמריקאי-ישראלי דני מנקין – קולנוען ישראלי ה. ל. מנקן – עיתונאי וסופר אמריקאי ולנטין מנקין – שייט סובייטי-יהודי פתחיה מנקין – רב של מספר קהילות ברוסיה משה צבי נריה – מנקין – מייסד מרכז ישיבות בני עקיבא, בנו של פתחיה אחר: בובת מנקין – פסל בדמות אדם המשמש להצגת פריטי לבוש מאנקן פיס – פסל הילד המשתין
ג'יין אייר (פירושונים)

האם התכוונתם ל... ג'יין אייר (סופרת) – (Jane Auer), סופרת אמריקאית ג'יין אייר – רומן מאת שרלוט ברונטה (1847) פרשת ג'יין אייר (The Eyre Affair) - רומן מאת ג'ספר פורד (2001). סיפורה של תרזדיי נקסט, סוכנת במחלקה לבילוש ספרותי והמרדף שלה אחרי פושע בתוך דפי הספר ג'יין אייר של שרלוט ברונטה עיבודים לקולנוע ולטלוויזיה ג'יין אייר (סרט, 1934) – סרט קולנוע בכיכובה של וירג'יניה ברוס ג'יין אייר (סרט, 1943) – סרט קולנוע בכיכובם של ג'ואן פונטיין ואורסון ולס ג'יין אייר (סרט, 1970) – סרט קולנוע בכיכובם של סוזאנה יורק וג'ורג' סי סקוט ג'יין אייר (סדרה, 1973) – סדרת טלוויזיה בכיכובה של סורקה קיוזק ג'יין אייר (סדרה, 1983) – סדרת טלוויזיה בכיכובם של זילה קלארק וטימותי דלטון ג'יין אייר (סרט, 1996) – סרט קולנוע בכיכובם של שארלוט גינסבורג וויליאם הרט ג'יין אייר (סרט, 1997) – סרט סלוויזיה בכיכובם של סמנתה מורטון וקירן היינדס ג'יין אייר (סדרה, 2006) – מיני סדרה בכיכובם של רות וילסון וטובי סטיבנס ג'יין אייר (סרט, 2011) – סרט קולנוע בכיכובם של מיה וסיקובסקה ומייקל פסבנדר
מדיולאנום (פירושונים)

מדיולאנום (בלטינית: Mediolanum וגם Mediolanium) – פירושו "[יישוב] באמצע המישור" או "[מקום] בין נתיבי המים" האם התכוונתם ל... ערים היסטוריות: מדיולאנום – השם הלטיני של מספר ערים רומיות, שהחשובה בהן היא מילאנו העתיקה בגאליה קיסאלפינה (או ליתר דיוק ב-גאליה טראנספדאנה, דהיינו צפונית לנהר הפאדוס) (לחצו לצפייה במפה ) מדיולאנום סנטונום (Mediolanum Santonum) – עיר רומית בדרום-מערב גאליה; נקראת כיום סנט (Saintes) ששוכנת בצרפת (לחצו לצפייה בשרידי האמפיתיאטרון הרומי בעיר ) מדיולאנום אולרקורום (Mediolanum Aulercorum) – עיר רומית בגאליה; נקראת כיום אוורה (ידועה גם בשם Mediolanum Eburovicum) מדיולאנום (ויטצ'רץ') – עיר קטנה בפרובינקיה הרומית בריטניה; נקראת כיום ויטצ'רץ' (Whitchurch) ושוכנת במחוז שרופשייר שבאנגליה שירותים פיננסיים: גרופו מדיולאנום (Gruppo Mediolanum) – חברה איטלקית לשירותים פיננסיים שבסיסה בבזיליו (Basiglio), ליד מילאנו שבאיטליה בנקו מדיולאנום (Banco Mediolanum) – בנק ספרדי מקבוצת מדיולאנום שבסיסו בברצלונה (לחצו לצפייה בתמונות הבנק ) ספורט: מדיולאנום פורום – אולם ספורט רב-תכליתי בעיירה אסאגו (Assago), הנמצאת במרחק של כ-8 ק"מ (בקו אווירי) ממילאנו שבאיטליה רכבות: מדיולאנום (רכבת) – רכבות ברשת טרנס-אירופה אקספרס (TEE) שקישרו בין מילאנו לערים אחרות. מאז ראשית שנות ה-2000 שמן של רכבות אינטרסיטי (InterCity) מוזיקה: Mediolanum Capta Est (אלבום) – אלבום של להקת הבלאק מטאל הנורווגית "מייהם", שהוקלט ב-1998 במילאנו ויצא לאור ב-1999. בתרגום מלטינית פירושו "מילאנו נכבשה/נתפסה" (מבחינה דקדוקית נכון היה לומר "Mediolanum captum est") אחר: קרב מדיולאנום
הרברט מקייב

הרברט מקייב (באנגלית: Herbert McCabe;‏ 1926 – 2001) היה תאולוג ונזיר דומיניקני אירי. מקייב נולד במידלסברו בצפון-מזרח אנגליה, מחוז יורקשייר. לאחר שלמד כימיה ופילוסופיה באוניברסיטת מנצ'סטר, הצטרף אל שורות הדומיניקנים בשנת 1949, והתמסר לחקר עבודותיו של תומאס אקווינס. לימים, לימד מקייב בהיכל הנזירים השחורים (Blackfriars, Oxford), מוסד חינוכי באוניברסיטת אוקספורד, שם חיבר אף ארבעה ספרים בנושאי תאולוגיה ופילוסופיה. מקייב לא התיירא מהביע עמדתו השלילית ביחס לאיסור השימוש באמצעי מניעת היריון של הכנסייה הקתולית, וראה באיסור זה כיישום שגוי של המסורת הקתולית. מקייב נודע בהקפדתו לבסס ולנמק בדרך לוגית את טיעוניו, ולנסחם בדייקנות ובשנינות רבה, כפי שבא לידי ביטוי בדרשותיו. למשל, הזהיר מקייב את קהל מאזיניו לבל יורד מעמד הבורא למעמד אחד העצמים בתוככי העולם, עליהם חלים אילוצים חיצוניים, כי אז למעשה יהיה המדובר בשטן, ומן הצדק ניתן יהיה לומר The hell with Christianity. בשנת 1974 נעשה מקייב אזרח אירי. The teaching of the Catholic Church: A new catechism of Christian doctrine - 1991 (God Matters (Contemporary Christian Insights - 2000 Law, Love and Language - 2003 (God, Christ and Us (Continuum Icons - 2005 The Good Life: Ethics and the Pursuit of Happiness - 2005 Faith Within Reason - 2007 Exploring the Catholic Faith - 2008 On Aquinas: Foreword by Sir Anthony Kenny - 2008 God and Evil: In the Theology of St Thomas Aquinas - 2010
אליפות וימבלדון 1890

אליפות וימבלדון 1890 הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-30 ביוני והסתיימה ב-23 ביולי. תוכנית התחרות כללה תחרויות גברים, תחרויות נשים ותחרות זוגות גברים. התחרות נערכה בשני שלבים. בשלב הראשון המתחרים חולקו ל-2 בתים. מנצח של השלב הראשון היה מקבל זכות להתמודד מול מנצח אליפות וימבלדון 1889 על התואר. לתחרות מתמודדים נרשמו 29 טניסאים. לאחר מספר שנים שהתחרו רק ספורטאים בריטים, הפעם לתחרות נרשמו טניסאי מארצות הברית ומאוסטרליה. ארנסט רנשו הודח כבר בסיבוב הראשון. וילובי המילטון ניצח בגמר מתמודדים ובמשחק הקובע ניצח את ויליאם רנשו ב-5 מערכות. זו הייתה התחרות האחרונה בהשתתפות ויליאם רנשו. גם וילובי המילטון לא חזר לווימבלדון להגן על התואר. בתחרות הנשים השתתפו 4 טניסאיות. לנה רייס ניצחה בתחרות ומכיוון שבלאנש בינגלי, מנצחת אליפות וימבלדון 1889, לא התייצבה, היא הוכתרה כאלופה. בתחרות הזוגות השתתפו 7 זוגות שהתחרו על הזכות להתמודד על התואר במשחק נגד אחים רנשו, מנצחי אליפות וימבלדון 1889. הזוג הבריטי ארנסט ליוויס/ג'ורג' היליארד הפסידו בגמר ליהושע פים/פרנק סטוקר שהוכתרו כאלופים בהיעדר אחים רנשו. האתר הרשמי של אליפות וימבלדון תוצאות משחקי גברים תוצאות משחקי זוגות תוצאות משחקי נשים
הקבינט של ארצות הברית בממשל לינדון ג'ונסון

הקבינט של ארצות הברית בממשל לינדון ג'ונסון כיהן במשך חמש שנים וחודשיים, ממועד השבעת הנשיא לינדון ג'ונסון ב-22 בנובמבר 1963 – לאחר רציחתו של ג'ון פיצג'רלד קנדי – ועד תום כהונתו ב-20 בינואר 1969. כל חברי הקבינט של קנדי בעת מותו המשיכו לכהן בקבינט של יורשו. במהלך כהונת הקבינט הוקמו שתי מחלקות ממשל נוספות והנשיא צירף את המזכירים שבראשן לקבינט: מחלקת השיכון והפיתוח העירוני - הוקמה ב-1966, וג'ונסון מינה לעמוד בראשה את הכלכלן ד"ר רוברט ויוור, האפריקאי אמריקאי הראשון לכהן בקבינט של ארצות הברית; מחלקת התחבורה - הוקמה ב-1967. הקבינט כלל 11 בעלי תפקידים עד 1966, 12 עד 1967 ו-13 לאחר מכן. כיהנו בו 26 גברים. ארבעה מהם - מזכירי המדינה, הפנים, החקלאות והעבודה - כיהנו בקבינט במשך כל תקופת נשיאותו של ג'ונסון. לאחר שירש את קנדי לא היה לג'ונסון סגן נשיא עד ראשית כהונתו השנייה (ב-20 בינואר 1965), ואז הצטרף הסגן הנבחר יוברט האמפרי לקבינט. במהלך כהונת הקבינט כיהנו ארבעה אישים כמזכירי מחלקת המסחר. מזכיר המדינה: דין ראסק (1963–1969) מזכיר האוצר: קלרנס דאגלס דילון (1963–1965), הנרי המיל פולר (1965–1968), [[ג'וזף ווקר באר]] (1968–1969) מזכיר ההגנה: רוברט מקנמארה (1963–1968), קלארק קליפורד (1968–1969) התובע הכללי: רוברט קנדי (1963–1964), ניקולס קצנבך (1964–1967), רמזי קלארק (1967–1969) המנהל הכללי של הדואר: ג'ון גרונוסקי (1963–1965), לארי אובריאן (1965–1968), ו. מרווין ווטסון (1968–1969) מזכיר הפנים: סטיוארט יודול (1963–1969) מזכיר החקלאות: אורוויל פרימן (1963–1969) מזכיר המסחר: לותר הודג'ס (1963–1965), ג'ון קונור (1965–1967), אלכסנדר טרוברידג' (1967–1968), סיירוס סמית' (1968–1969) מזכיר העבודה: ו. וילארד וירץ (1963–1969) מזכיר הבריאות, החינוך והרווחה: אנתוני סלברזה (1963–1965), ג'ון גרדנר (1965–1968), וילבור כהן (1968–1968) מזכיר השיכון והפיתוח העירוני: רוברט ויוור (1966–1968), רוברט ווד (1969) מזכיר התחבורה: אלן בויד (1967–1969) סגן הנשיא: יוברט האמפרי (1965–1969) ארצות הברית, פוליטיקה וממשל, 1963-1969, דף שער בספרייה הלאומית ויוור נכלל בקבינט השחור של הנשיא פרנקלין דלאנו רוזוולט.
שעיר האשחר

שְׂעִיר הָאֶשְׁחָר (שם מדעי: Satyrium spini, שם קודם: כחליל האשחר) הוא פרפר יום המשתייך למשפחת הכחליליים. הסוג Satyrium נקרא על שם הסטירים מהמיתולוגיה היוונית בשל אזור מגורי הפרפר ביערות ובחורשים בדומה לסטירים המיתולוגיים. שם המין spini רומז לצמח הפונדקאי של הפרפר באירופה - שזיף הבר Prunus spinosa. הפרפר מעופף בראשית האביב, בחודשים מאי-יוני, בקרבת הצמח הפונדקאי שלו אשחר ארץ ישראלי, באזורי יער וחורש הרריים. בישראל מעופף תת-המין: Satyrium spini melantho שעיר האשחר בולט במעופו המהיר. חלקן התחתון של כנפיו בצבע אפור בגוון קרמי ומעוטר בפס לבן לכל אורכו, בקצה הכנף התחתון ישנו כתם כתום תחום באופן חלקי בשחור, וכתם בולט המסתיים במחושים מדומים, זאת כדי להשלות טורפים פוטנציאלים אשר ינסו לתפוס חלק זה של הפרפר - זה האחרון ינוס במהרה ויינצל, לא פעם תוך אובדן חלק מכנפו. תפוצתו: ברחבי אירופה - מפורטוגל במערב, צרפת, איטליה ועד ליוון והבלקן במזרח (למעט בריטניה וחלקיה הצפוניים של אירופה), בלבנון, ישראל וטורקיה, עיראק, איראן, עד הרי אורל באסיה. בישראל ניתן לראותו בהרי ירושלים, בכרמל ובמורדות הגליל. שעיר האשחר מעופף לעיתים קרובות ליד שְׂעִיר הָאַלּוֹן. הנקבה מטילה את הביצים על ענפי האשחר. הביצים נכנסות לדיאפאוזה של עשרה חודשים. הזחלים בוקעים עם ראשית האביב, בחודש מרץ. ראש הזחל שחור, גופו ירוק וכולל בצדדיו שני פסים בהירים. מתגלם על האשחר, צבעו חום כהה עם אזורים בהירים. תקופת הגולם בין 14 יום ל-21 ימים. דובי בנימיני, מדריך הפרפרים בישראל, כתר, 2002, מהדורה שישית 2010, עמ' 155–156. Butterflies of Europe - Princeton field guide by Tom Tolman - p 69 Buterflies of Britain and Europe - Kimmo Saarinen Pekka jalainen Hannu Aarinio Tari Haahtela – p 121 מדיה וקבצים בנושא שעיר האשחר בוויקישיתוף שעיר האשחר, באתר NCBI (באנגלית) שעיר האשחר, באתר האנציקלופדיה של החיים (באנגלית) שעיר האשחר, באתר GBIF (באנגלית) תצפיות פרפרים - אתר דיווח ומידע ביטאון אגודת חובבי הפרפרים בישראל, כרך 26 מאי 2009 - מאמר של אופיר תומר על "סיסטמטיקה, נומנקלטורה ואטימולוגיה, ופרפרים" "מדריך הפרפרים" מאת דובי בנימיני, הוצאת "כתר" הדפסה שישית מעודכנת, 2010 עמ' 155-156 (עמ-69)Princeton field guide by Tom Tolman - Butterflies of Europe Kimmo Saarinen Pekka jalainen Hannu Aarinio Tari Haahtela p. 121 Buterflies of Britain and Europe פרפרי ארץ ישראל - האתר של עוז בן יהודה "מדריך הפרפרים" מאת דובי בנימיני, הוצאת "כתר" הדפסה שישית מעודכנת, 2010 עמ' 156-155
Mer hahn en neue Oberkeet, רי"ב 212

Mer hahn en neue Oberkeet (בגרמנית: "יש לנו בעל-בית חדש") רי"ב 212, קנטטה חילונית שהולחנה על ידי יוהאן סבסטיאן באך. כונתה על ידי באך עצמו בשם "קננטה בורלסקאית", אך נודעת כיום כקנטטת האיכרים. הקנטטה מורכבת מ-24 פרקים, יותר מכל קנטטה אחרת (להוציא אורטריות), ומכילה ווריאציות על ריקודים ושירים עממים ובהם גם ווריאציה על נושא לה-פוליה לסופרן, כינור, ויולה וקונטינואו. לברית הקנטטה נכתבה על ידי פיקנדר, עבור הופעה ב-30 באוגוסט 1742, לכבוד יום הולדתו ה-36 של שר החצר קרל היינריך פון דיסקאו, בעל הנכסים בכפר קליינצשוכר, באותם הימים כפר סמוך ללייפציג. כמשוער, פנה פיקנדר לבאך להלחנת הלברית. באופן יוצא דופן למדי, חלקים מן הלברית כתובים בניב הסכסוני העילי ולא בגרמנית ספרותית (המקבילה באותם ימים לגרמנית התקנית (Hochdeutsch) של ימינו). איכר דל בן-כפר, פושט-עורות במקצועו, ואשתו מיקֶה לועגים לגובה-המיסים "בן השטן" רוחש המזימות, ומרעיפים על בית דיסקאו תהילות ותשבחות. איכר עלום-שם (בס) מיקה, אשת האיכר (סופרן) 3 כינורות, ויולה ובאסו קונטינואו, מלווים בחליל, קרן-יער וכינור שני. מידע על היצירה "Mer hahn en neue Oberkeet, רי"ב 212" באתר מיוזיק בריינז פרטיטורה על הקנטטה, באתר קנטטות באך טקסט הקנטטה בעברית, באתר קנטטות באך ערך זה הוא קצרמר בנושא מוזיקה. אתם מוזמנים לתרום לוויקיפדיה ולהרחיב אותו.